སྐབས་དེར།ཞིང་ཐང་གི་ཕྱོགས་སུ་འདྲུད་འཐེན་འཁོར་ལོའི་སྐད་སྒྲ་ཞིག་གྲགས་ཡོང་བ་དང་།ཡུད་ཙམ་ལས་མ་སོང་བར་འདྲུད་འཐེན་འཁོར་ལོ་དེ་ཞིང་ཐང་ནང་དུ་འབྱོར།དེ་ནི་གཞན་མིན་པར་ཨ་ཁུ་པདྨའི་བུ་མོ་ཚེ་སྐྱིད་ཀྱི་མག་པ་རེད།མག་པ་དེ་ནི་སྨད་རྒྱུད་ཀྱི་གྲོང་ཚོ་གཞན་ནས་ཡིན་པས་སྔར་ནས་འདྲུད་འཐེན་འཁོར་ལོ་ཡོད།འཕྲུལ་འཁོར་དེ་ཨ་ཁུ་པདྨའི་ཞིང་ཁར་འབྱོར་རྗེས་འཁོར་ལོའི་རྒྱབ་ཀྱི་ཐོང་གཤོལ་མར་ཕབ་ནས་ཞིང་འདེབས་པར་བརྩམས།འཁོར་ལོའི་དུ་ཞག་དང་མཉམ་དུ་ས་ནག་ལྷོག་ལྷོག་ངང་གཞོགས་གཡས་སུ་གཡུགས་བཞིན་མཆིས།དེ་ནི་རི་གྲོང་ཚོའི་ལོ་རྒྱུས་ཐོག་འཕྲུལ་འཁོར་གྱི་ཞིང་འདེབས་པའི་ལོ་རྒྱུས་ཐོག་མ་དེ་ཡིན།ཆུ་ཚོད་ཕྱེད་ཀ་ཙམ་ཡང་མ་འགོར་བར་འཕྲུལ་འཁོར་དེས་ཨ་ཁུ་པདྨའི་ས་ཞིང་རབ་གཉིས་བཏབ་ཚར་བར་གྱུར།